পদত্যাগ করেছেন পদ্মা ব্যাংকের এমডি তারেক রিয়াজ
বেসরকারি এক্সিম ব্যাংকের সঙ্গে একীভূত হতে যাওয়া পদ্মা ব্যাংকের ব্যবস্থাপনা পরিচালক (এমডি) তারেক রিয়াজ খান পদত্যাগ করেছেন।

আজ মঙ্গলবার পদত্যাগের বিষয়টি নিশ্চিত করে তিনি বলেন, নতুন একটি ব্যাংকে যোগ দেব, তাই পদ্মা থেকে পদত্যাগ করেছি।

তারেক রিয়াজ খান বলেন, যে ব্যাংকে তিনি যোগ দেবেন, সেখানকার পরিচালনা পর্ষদ ইতোমধ্যে তার নিয়োগ অনুমোদন করেছে। এখন তিনি বাংলাদেশ ব্যাংকের সম্মতির অপেক্ষায় আছেন।

জানা গেছে, সংকটে থাকা পদ্মা ব্যাংক একীভূত হচ্ছে এক্সিম ব্যাংকের সঙ্গে। এ বিষয়ে ব্যাংক দুটির পরিচালনা পর্ষদ সিদ্ধান্তও নিয়েছে। বাংলাদেশ ব্যাংক এই দুটি ব্যাংকের নিরীক্ষার জন্য নিরীক্ষক নিয়োগ দিয়েছে। এর মধ্যেই পদ্মা ব্যাংকের এমডি তারেক রিয়াজ খান পদত্যাগ করেছেন। তিনি যাচ্ছেন এনআরবি ব্যাংকে। কেন্দ্রীয় ব্যাংকের অনুমোদনের পর তিনি এনআরবি ব্যাংকের এমডি হিসেবে যোগ দেবেন। গত ফেব্রুয়ারি মাসে এনআরবি ব্যাংকের এমডি পদ থেকে পদত্যাগ করেন মামুন মাহমুদ শাহ, এরপর থেকে ব্যাংকটি ভারপ্রাপ্ত এমডি দিয়ে চলছে।

পদ্মা ব্যাংকের শীর্ষ পর্যায়ের এক কর্মকর্তা বলেছেন, একীভূত হতে চুক্তিবদ্ধ হওয়ার দিনই পদ্মা ব্যাংক থেকে পদত্যাগ করেন তারেক রিয়াজ খান। গত ৬ এপ্রিল পদ্মা ব্যাংকের পরিচালক পর্ষদের সভায় তা অনুমোদন করা হয়।

বেসরকারি এক্সিম ব্যাংকের সঙ্গে একীভূত হতে যাওয়া পদ্মা ব্যাংকের ব্যবস্থাপনা পরিচালক (এমডি) তারেক রিয়াজ খান পদত্যাগ করেছেন।